ᱡᱚᱢᱥᱤᱢ ᱵᱤᱱᱛᱤ

ᱡᱚᱢᱥᱤᱢ ᱵᱤᱱᱛᱤ ᱫᱚ ᱡᱚᱢᱥᱤᱢ ᱡᱚᱦᱚᱜ ᱠᱚ ᱵᱤᱱᱛᱤᱭᱟ ᱾ ᱱᱚᱣᱟ ᱫᱚ ᱢᱤᱫ ᱧᱤᱫᱟ. ᱵᱷᱤᱛᱨᱤ ᱨᱮ ᱵᱤᱱᱛᱤ ᱪᱟᱵᱟ ᱦᱩᱭᱩᱜᱼᱟ ᱾ ᱟᱨ ᱮᱛᱚᱦᱚᱵ ᱛᱮ ᱵᱤᱞᱚᱢ ᱜᱚᱫᱚᱜ ᱨᱮᱦᱚᱸ ᱧᱤᱫᱟ. ᱵᱷᱤᱛᱨᱤ ᱨᱮᱜᱮ ᱪᱟᱵᱟ ᱦᱩᱭᱩᱜᱼᱟ ᱾ ᱵᱟᱝ ᱨᱮᱦᱚᱸ ᱵᱚᱸᱜᱟ ᱵᱳᱨᱳ ᱠᱚ ᱦᱟ.ᱴᱤᱧᱚᱜ ᱫᱷᱟ.ᱵᱤᱡ ᱫᱚ ᱵᱤᱱᱛᱤ ᱛᱮᱜᱮ ᱦᱩᱭᱩᱜᱼᱟ ᱾

 ᱫᱷᱩᱲᱤ ᱫᱷᱟ.ᱨᱛᱤ ᱨᱮᱭᱟᱜ ᱠᱟᱛᱷᱟ 
ᱫᱤᱥᱚᱢ ᱫᱚ ᱦᱤᱦᱤᱲᱤ ᱯᱤᱯᱤᱲᱤ ᱛᱟᱦᱮᱸ ᱠᱟᱱᱟ ᱫᱟᱜ ᱫᱚ ᱵᱟᱝ ᱛᱟᱦᱮᱸ ᱠᱟᱱᱟ ᱾ ᱢᱟ.ᱱᱢᱤ, ᱪᱮᱬᱮ ᱪᱤᱯᱨᱩᱜ, ᱡᱤᱭᱟ.ᱞᱤ ᱪᱤᱞᱤ ᱦᱚᱸ ᱵᱟᱠᱚ ᱛᱟᱦᱮᱸ ᱠᱟᱱᱟ ᱾ ᱱᱚᱣᱟ ᱫᱤᱥᱚᱢ ᱨᱮ ᱞᱩᱜᱩ ᱵᱩᱨᱩ ᱜᱷᱟᱱᱴᱟ ᱵᱟ.ᱲᱤ ᱛᱟᱦᱮᱸ ᱠᱟᱱᱟ ᱾ ᱪᱟᱢᱯᱟᱠᱤᱭᱟ. ᱫᱟᱨᱮ ᱛᱟᱦᱮᱸ ᱠᱟᱱᱟ ᱟᱨ ᱞᱟᱲ ᱱᱟ.ᱬᱤ ᱛᱟᱦᱮᱸ ᱠᱟᱱᱟ ᱾ ᱱᱚᱣᱟ ᱫᱷᱟ.ᱨᱛᱤ ᱯᱩᱨᱤ ᱨᱮᱫᱚ ᱢᱮᱱ ᱞᱮᱠᱷᱟᱱ ᱪᱤᱞᱤ ᱦᱚᱸ ᱵᱟᱠᱚ ᱛᱟᱦᱮᱸ ᱠᱟᱱᱟ ᱾ ᱚᱱᱠᱟ ᱜᱮ ᱥᱮᱨᱢᱟ ᱯᱩᱨᱤ ᱨᱮᱦᱚᱸ ᱪᱤᱞᱤ ᱦᱚᱸ ᱵᱟᱠᱚ ᱛᱟᱦᱮᱸ ᱠᱟᱱᱟ ᱾ ᱱᱚᱣᱟ ᱫᱷᱟ.ᱨᱛᱤ ᱯᱩᱨᱤ ᱨᱮ ᱦᱤᱥᱤᱫ ᱦᱤᱥᱤᱫ ᱦᱚᱭ ᱚᱰᱚᱠ ᱮᱱᱟ ᱾ ᱚᱱᱟ ᱦᱤᱥᱤᱫ ᱦᱚᱭ ᱨᱮ ᱵᱟ.ᱞᱤ ᱢᱮᱥᱟ ᱮᱱᱟ ᱾ ᱚᱱᱟ ᱵᱟ.ᱞᱤ ᱪᱚᱴ ᱥᱮᱫ ᱚᱴᱟᱝ ᱨᱟᱠᱟᱵ ᱠᱟᱛᱮ ᱡᱷᱤᱯᱤᱨ ᱡᱷᱤᱯᱤᱨ ᱮ ᱡᱟ.ᱲᱤ ᱠᱮᱜᱼᱟ ᱾ ᱚᱱᱟ ᱫᱟᱜ ᱥᱟᱶᱛᱮ ᱟᱨ ᱦᱚᱸ ᱥᱟᱰᱮ ᱚᱰᱚᱠ ᱮᱱᱟ ᱟᱨ ᱞᱩᱜᱩ ᱵᱩᱨᱩ ᱜᱷᱟᱱᱴᱟ ᱵᱟ.ᱲᱤ ᱠᱷᱚᱱ ᱞᱚᱞᱚ ᱦᱚᱭ ᱚᱰᱚᱠ ᱮᱱᱟ ᱾ ᱱᱚᱣᱟ ᱠᱚ ᱢᱚᱬᱮ ᱜᱚᱴᱟᱝ ᱫᱩᱨᱤᱵᱽ ᱢᱤᱫ ᱮᱱᱛᱮ ᱢᱟᱨᱟᱝ ᱵᱟ.ᱨᱰᱩ ᱞᱮᱠᱟ ᱡᱩᱛ ᱮᱱᱟ ᱾ ᱟᱫᱚ ᱜᱚᱴᱟ ᱫᱷᱟ.ᱨᱛᱤ ᱟ.ᱪᱩᱨ ᱮᱱᱟ ᱾ ᱚᱠᱟ ᱥᱮᱫ ᱦᱚᱸ ᱟᱫᱚ ᱵᱟᱝ ᱥᱟᱦᱟ ᱫᱟᱲᱮᱭᱟᱫ ᱛᱮ ᱚᱛ ᱥᱮᱨᱢᱟ ᱢᱚᱧᱪᱚ ᱢᱤᱫ ᱮᱱᱟ ᱾ ᱮᱱᱠᱷᱟᱱ ᱚᱱᱟ ᱵᱟ.ᱨᱰᱩ ᱠᱷᱚᱱ ᱜᱮ ᱫᱮᱵᱽᱜᱩᱱ ᱠᱚᱫᱚ ᱠᱚ ᱡᱟᱱᱟᱢ ᱮᱱᱟ ᱾ ᱟᱫᱚ ᱚᱱᱟ ᱦᱚᱭ ᱵᱟ.ᱨᱰᱩ ᱦᱟ.ᱨᱥᱩᱲ ᱮᱱ ᱛᱮᱜᱮ ᱟᱨ ᱦᱚᱸ ᱪᱮᱬᱮ ᱪᱤᱯᱨᱩᱜ ᱠᱚ ᱵᱮᱱᱟᱣ ᱮᱱᱟ ᱾ ᱥᱟᱶᱛᱮ ᱡᱮᱛᱮ ᱞᱮᱠᱟᱱ ᱡᱤᱵᱽ ᱡᱟᱱᱣᱟ ᱠᱚᱠᱚ ᱵᱮᱱᱟᱣ ᱮᱱᱟ ᱾ ᱩᱱ ᱡᱚᱦᱚᱜ ᱫᱚ ᱵᱚᱸᱜᱟ ᱵᱳᱨᱳ ᱠᱚᱫᱚ ᱩᱫᱽᱢᱟ. ᱨᱮᱜᱮ ᱠᱚ ᱫᱩᱲᱩᱵ ᱛᱟᱦᱮᱸᱱ ᱾ ᱚᱱᱟᱛᱮ ᱢᱤᱫᱴᱟ.ᱝ ᱪᱟᱺᱣᱨᱤᱭᱟ. ᱢᱮᱞᱟ ᱵᱮᱱᱟᱣ ᱠᱚ ᱮᱦᱚᱵ ᱠᱮᱜᱼᱟ ᱾

 ᱪᱟ.ᱶᱨᱤᱭᱟ. ᱢᱮᱞᱟ 
ᱡᱚᱛᱚ ᱫᱮᱵᱽᱜᱩᱱ ᱠᱚ ᱢᱤᱫ ᱠᱟᱛᱮ ᱜᱮ ᱪᱟᱺᱣᱨᱤᱭᱟ. ᱢᱮᱞᱟ ᱠᱚ ᱵᱮᱱᱟᱣ ᱡᱩᱛ ᱠᱮᱜᱼᱟ ᱾ ᱟᱫᱚ ᱚᱱᱟ ᱪᱟ.ᱶᱨᱤᱭᱟ. ᱢᱮᱞᱟᱨᱮ ᱫᱤᱱ ᱦᱤᱞᱚᱜ ᱢᱟᱨᱟᱝ ᱴᱷᱟ.ᱠᱩᱨ ᱡᱚᱛᱚ ᱦᱚᱲ ᱮ ᱦᱚᱦᱚ ᱡᱟᱣᱨᱟ ᱠᱚᱣᱟ ᱾ ᱟᱠᱚ ᱪᱮᱫ ᱞᱮᱠᱟᱛᱮ ᱠᱚ ᱟ.ᱥᱩᱞᱚᱜᱼᱟ ᱚᱱᱟ ᱠᱚ ᱜᱟᱞᱚᱪ ᱡᱚᱝᱼᱟ ᱾ ᱟ.ᱰᱤ ᱞᱮᱠᱟ ᱠᱚ ᱫᱤᱥᱟ.ᱭ ᱜᱮᱭᱟ, ᱢᱤᱢᱤᱫ ᱫᱷᱟᱣ ᱫᱚ ᱛᱚᱲᱮ ᱥᱩᱛᱟ.ᱢ ᱛᱮᱠᱚ ᱟᱬᱜᱚᱱᱟ ᱟᱨ ᱠᱚ ᱧᱮᱞᱟ ᱢᱩᱧᱪᱩᱯᱩᱨᱤ ᱫᱚ ᱟ.ᱰᱤ ᱱᱟᱯᱟᱭ ᱜᱮᱭᱟ ᱾ ᱫᱟᱬᱟ ᱵᱟᱲᱟ ᱠᱟᱛᱮ ᱠᱚ ᱧᱮᱞᱟ ᱪᱤᱞᱤ ᱦᱚᱸ ᱵᱟ.ᱱᱩᱜ ᱠᱚᱣᱟ ᱾ ᱢᱮᱱᱠᱷᱟᱱ ᱧᱮᱞ ᱠᱮᱜᱼᱟ ᱠᱚ ᱞᱩᱜᱩ ᱵᱩᱨᱩ ᱜᱷᱟᱱᱴᱟ ᱵᱟ.ᱲᱤ ᱢᱮᱱᱛᱮ ᱢᱤᱫ ᱟ.ᱰᱤ ᱱᱟᱯᱟᱭ ᱡᱟᱭᱜᱟ ᱢᱮᱱᱟᱜᱼᱟ ᱾

 ᱵᱤᱸᱫᱤ ᱨᱟ.ᱱᱤᱭᱟᱜ ᱠᱟᱛᱷᱟ 
ᱢᱤᱫ ᱢᱟᱨᱟᱝ ᱩᱛᱟ. ᱨ ᱵᱤᱸᱫᱤ ᱨᱟ.ᱱᱤ ᱥᱮᱨᱢᱟ ᱯᱩᱨᱤ ᱨᱮᱭ ᱛᱟᱦᱮᱸ ᱠᱟᱱᱟ ᱾ ᱴᱷᱟ.ᱠᱩᱨ ᱠᱚ ᱞᱮᱠᱟ ᱜᱮ ᱩᱱᱤ ᱦᱚᱸ ᱛᱚᱲᱮ ᱥᱩᱛᱟ.ᱢ ᱛᱮ ᱫᱷᱟ.ᱨᱛᱤ ᱯᱩᱨᱤᱭ ᱟᱬᱜᱚ ᱮᱱᱟ ᱚᱱᱟ ᱧᱮᱧᱮᱞ ᱾ ᱩᱱᱤ ᱫᱚ ᱫᱟᱬᱟ ᱫᱟᱬᱟ ᱛᱮ ᱢᱤᱫ ᱢᱟᱨᱟᱝ ᱵᱟᱲᱮ ᱫᱟᱨᱮᱭ ᱧᱟᱢ ᱠᱮᱜᱼᱟ ᱾ ᱟᱫᱚ ᱚᱱᱟ ᱫᱟᱨᱮ ᱟᱨ ᱵᱟᱸᱫᱚ ᱱᱟ.ᱬᱤ ᱠᱚᱨᱮ ᱜᱚᱴᱟᱭ ᱜᱟᱜ ᱟ.ᱪᱩᱨᱮᱜᱼᱟ ᱾ ᱜᱟᱜ ᱟ.ᱪᱩᱨᱮᱫ ᱡᱚᱦᱚᱜ ᱥᱮᱨᱢᱟ ᱯᱩᱨᱤ ᱠᱷᱚᱱ ᱵᱟᱨᱭᱟ ᱯᱚᱛᱟᱢ ᱪᱮᱬᱮ ᱠᱤᱱ ᱟᱬᱜᱚ ᱦᱮᱡ ᱮᱱᱟ ᱾ ᱧᱮᱞ ᱟ.ᱠᱤᱱ ᱚᱱᱟ ᱵᱟᱲᱮ ᱫᱟᱨᱮ ᱥᱩᱨ ᱨᱮᱜᱮ ᱜᱮᱞᱵᱟᱨ ᱵᱤᱜᱷᱟ. ᱚᱛᱮᱛ ᱨᱮ ᱫᱷᱩᱵᱤ ᱛᱟᱥᱟᱫ ᱚᱢᱚᱱ ᱟᱠᱟᱱᱟ ᱞᱮᱜᱮᱡ ᱞᱮᱜᱮᱡ ᱾ ᱩᱱᱠᱤᱱ ᱚᱸᱰᱮ ᱠᱤᱱ ᱟᱬᱜᱚ ᱮᱱᱟ ᱾ ᱵᱤᱸᱫᱤ ᱨᱟ.ᱱᱤ ᱫᱚ ᱚᱱᱟ ᱵᱟᱲᱮ ᱫᱟᱨᱮ ᱠᱷᱚᱱ ᱮ ᱧᱮᱞᱮᱫ ᱠᱤᱱᱟ ᱾ ᱧᱮᱞᱮᱫ ᱠᱤᱱᱟᱭ ᱟ.ᱰᱤ ᱥᱮᱬᱟ ᱥᱮᱬᱟ ᱟ.ᱠᱤᱱ, ᱧᱟᱢ ᱮ ᱠᱷᱟᱱ ᱠᱤᱱ ᱡᱚᱢ ᱜᱚᱫ ᱠᱟᱭ ᱞᱮᱠᱟ ᱾ ᱩᱱᱠᱤᱱ ᱯᱚᱛᱟᱢ ᱫᱚ ᱫᱷᱩᱲᱤ ᱛᱟᱥᱟᱫ ᱜᱮᱨ ᱠᱷᱟᱺᱰᱭᱟ. ᱠᱟᱛᱮ ᱞᱩᱜᱩ ᱵᱩᱨᱩ ᱥᱮᱫ ᱠᱤᱱ ᱤᱫᱤ ᱠᱮᱜᱼᱟ ᱾ ᱵᱤᱸᱫᱤ ᱫᱚ ᱵᱚᱛᱚᱨ ᱛᱮ ᱚᱱᱟ ᱵᱟᱲᱮ ᱫᱟᱨᱮ ᱜᱚᱴᱟᱭ ᱜᱟᱜ ᱮᱥᱮᱫ ᱠᱮᱜᱼᱟ ᱾ ᱡᱮᱢᱚᱱ ᱟᱞᱚ ᱠᱤᱱ ᱡᱚᱢ ᱫᱟᱲᱮ ᱟᱭ ᱢᱟ ᱾ ᱱᱚᱛᱮ ᱵᱟᱲᱮ ᱫᱟᱨᱮ ᱦᱚᱸ ᱜᱟᱜ ᱮᱥᱮᱫᱚᱜ ᱠᱟᱱᱟ ᱧᱮᱞ ᱠᱟᱛᱮ ᱦᱚᱸ ᱵᱚᱛᱚᱨ ᱮᱱᱟᱭ ᱾ ᱟᱫᱚ ᱵᱟᱲᱮ ᱫᱟᱨᱮ ᱫᱚ ᱵᱤᱸᱫᱤ ᱨᱟ.ᱱᱤᱭ ᱱᱮᱦᱚᱸᱨ ᱠᱮᱫᱮᱭᱟ ᱾ ᱵᱟᱲᱮ ᱫᱟᱨᱮᱭᱟᱜ ᱨᱟᱜ ᱟᱸᱡᱚᱢ ᱛᱮ ᱵᱤᱸᱫᱤ ᱦᱚᱸᱭ ᱫᱟᱭᱟ ᱮᱱᱟ ᱟᱫᱚ ᱯᱚᱛᱟᱢ ᱦᱚᱸᱭ ᱧᱮᱞ ᱠᱮᱫ ᱠᱤᱱᱟ ᱵᱟ.ᱠᱤᱱ ᱦᱮᱡ ᱞᱮᱱᱟ ᱾ ᱮᱱᱠᱷᱟᱱ ᱵᱚᱛᱚᱨ ᱛᱟᱭ ᱪᱟᱵᱟ ᱮᱱᱟ ᱾ ᱤᱱᱟ. ᱠᱷᱟᱱ ᱵᱟᱲᱮ ᱫᱟᱨᱮ ᱨᱟᱲᱟ ᱨᱩᱣᱟ.ᱲ ᱦᱚᱴᱚ ᱠᱟᱫᱛᱮ ᱥᱮᱨᱢᱟ ᱛᱮᱭ ᱨᱩᱣᱟ.ᱲ ᱮᱱᱟ ᱾

 ᱫᱷᱟ.ᱨᱛᱤ ᱨᱮ ᱪᱟ.ᱶᱨᱤᱭᱟ. ᱢᱮᱞᱟ 
ᱵᱚᱸᱜᱟ ᱵᱳᱨᱳ ᱠᱚ ᱢᱩᱧᱪᱩᱯᱩᱨᱤ ᱨᱮᱭᱟᱜ ᱞᱩᱜᱩ ᱵᱩᱨᱩ ᱟ.ᱰᱤ ᱠᱚ ᱠᱩᱥᱤᱭᱟᱫ ᱛᱮ ᱚᱸᱰᱮ ᱢᱤᱫᱴᱟ.ᱝ ᱯᱚᱫᱽ ᱡᱚᱝ ᱨᱮᱭᱟᱜ ᱠᱚ ᱜᱚᱴᱟ ᱠᱮᱜᱼᱟ ᱟᱨ ᱚᱸᱰᱮ ᱦᱚᱸ ᱥᱮᱨᱢᱟ ᱯᱩᱨᱤ ᱞᱮᱠᱟᱱᱟᱜ ᱪᱟ.ᱶᱨᱤᱭᱟ. ᱢᱮᱞᱟ ᱠᱚ ᱵᱮᱱᱟᱣ ᱠᱮᱜᱼᱟ ᱾

 ᱞᱤᱴᱟ. ᱜᱚᱰᱮᱛ ᱮ ᱦᱩᱭ ᱮᱱᱟ 
ᱪᱟ.ᱶᱨᱤᱭᱟ. ᱢᱮᱞᱟ ᱠᱚ ᱵᱮᱱᱟᱣ ᱠᱮᱫ ᱠᱷᱟᱱ ᱟᱫᱚ ᱛᱟᱞᱟ ᱛᱟᱞᱟ ᱨᱮ ᱵᱚᱸᱜᱟ ᱵᱳᱨᱳ ᱠᱚ ᱥᱮᱨᱢᱟ ᱯᱩᱨᱤ ᱠᱷᱚᱱ ᱫᱷᱟ.ᱨᱛᱤ ᱛᱮᱠᱚ ᱟᱬᱜᱚᱱᱟ ᱾ ᱢᱩᱧᱪᱩᱯᱩᱨᱤ ᱠᱚ ᱫᱟᱬᱟ ᱤᱫᱤᱭᱟ ᱟᱨ ᱟᱨ ᱢᱟᱨᱟᱝ ᱴᱷᱟ.ᱠᱩᱨ ᱜᱮ ᱦᱚᱦᱚ ᱡᱟᱣᱨᱟ ᱠᱚᱣᱟᱭ ᱟᱨ ᱨᱚᱯᱚᱲ ᱟᱠᱚ ᱾ ᱱᱚᱝᱠᱟ ᱦᱚᱦᱚ ᱦᱚᱦᱚ ᱛᱮ ᱢᱟᱨᱟᱝ ᱴᱷᱟ.ᱠᱩᱨ ᱫᱚᱭ ᱞᱟᱸᱜᱟ ᱪᱟᱵᱟ ᱮᱱᱟ ᱟᱫᱚᱭ ᱢᱮᱱᱮᱜᱼᱟ ᱤᱧ ᱫᱚ ᱛᱤᱱᱟ.ᱜ ᱫᱤᱱ ᱤᱧ ᱦᱚᱦᱚᱭ ᱛᱟᱵᱚᱱᱟ ᱾ ᱢᱤᱫᱴᱟ.ᱝ ᱦᱚᱜᱦᱚᱭᱤᱡ ᱵᱚᱱ ᱛᱤᱸᱜᱩ ᱮᱭᱟ ᱾ ᱟᱫᱚ ᱜᱚᱰᱮᱛ ᱛᱤᱸᱜᱩ ᱮ ᱞᱟ.ᱜᱤᱫ ᱠᱚ ᱡᱟᱣᱨᱟ ᱮᱱᱟ ᱾ ᱫᱮᱵᱚᱝᱥᱤ ᱡᱚᱫᱩ ᱵᱚᱝᱥᱤ ᱠᱚ ᱠᱩᱞᱤ ᱠᱮᱫ ᱠᱤᱱᱟ, ᱩᱱᱠᱤᱱ ᱵᱟ.ᱠᱤᱱ ᱫᱟᱲᱮᱭᱟᱜᱼᱟ ᱢᱮᱱᱛᱮ ᱠᱤᱱ ᱢᱮᱱ ᱠᱮᱜᱼᱟ ᱾ ᱫᱟᱛᱟ ᱵᱤᱫᱷᱟᱛᱟ ᱠᱚ ᱠᱩᱞᱤ ᱠᱮᱫᱮᱭᱟ ᱩᱱᱤ ᱦᱚᱸ ᱚᱦᱚ ᱜᱮᱭ ᱞᱟ.ᱭ ᱠᱮᱜᱼᱟ ᱾ ᱟᱫᱚ ᱡᱚᱛᱚ ᱠᱚᱛᱮ ᱜᱮ ᱞᱤᱴᱟ. ᱠᱚ ᱠᱩᱞᱤ ᱠᱮᱫᱮᱭᱟ ᱾ ᱞᱤᱴᱟ.ᱭ ᱢᱮᱱ ᱠᱮᱜᱼᱟ ᱤᱧ ᱫᱚ ᱚᱦᱚᱧ ᱞᱟ.ᱭ ᱠᱮᱭᱟ, ᱤᱧ ᱫᱟ.ᱭ ᱤᱧ ᱠᱩᱞᱤ ᱞᱮᱜᱮ ᱾ ᱩᱱᱤᱭ ᱨᱮᱵᱮᱱ ᱠᱷᱟᱱ ᱠᱟ.ᱢᱤᱭᱟ.ᱧ ᱾ ᱟᱫᱚ ᱠᱚ ᱢᱮᱛᱟᱫ ᱫᱮᱭᱟ, ᱫᱩ ᱮᱱᱠᱷᱟᱱ ᱠᱩᱞᱤ ᱟ.ᱜᱩᱭᱮᱢ ᱾ ᱞᱤᱴᱟ.᱾ᱟᱡ ᱫᱟ.ᱭ ᱮ ᱢᱮᱛᱟ ᱫᱮᱭᱟ, ᱫᱟ.ᱭ ᱜᱚᱰᱮᱛ ᱠᱟ.ᱢᱤᱧ ᱠᱟ.ᱢᱤᱭᱟ ᱥᱮ ᱵᱟᱝ ? ᱟᱡ ᱫᱟ.ᱭ ᱮ ᱢᱮᱱ ᱠᱮᱜᱼᱟ, ᱟᱢ ᱜᱮ ᱵᱩᱡᱷᱟ.ᱣ ᱢᱮ ᱵᱟ.ᱵᱩ, ᱟᱢᱟᱜ ᱦᱚᱸᱛᱚ ᱠᱟ.ᱢᱤ ᱢᱮᱱᱟᱜᱼᱟ ᱾ ᱞᱤᱴᱟ. ᱴᱷᱟ.ᱠᱩᱨ ᱴᱷᱮᱱ ᱥᱮᱱ ᱠᱟᱛᱮᱭ ᱢᱮᱱᱠᱮᱜᱼᱟ, ᱠᱟ.ᱢᱤ ᱜᱮᱭᱟ.ᱧ ᱴᱷᱟ.ᱠᱩᱨ ᱤᱠᱷᱟ.ᱱ ᱧᱩᱛ ᱧᱤᱫᱟ. ᱮᱠᱞᱟ ᱫᱟᱬᱟ ᱛᱮ ᱦᱩᱭ ᱟᱧᱟ ᱾ ᱚᱱᱟᱛᱮ ᱟᱢᱟᱜ ᱠᱟ.ᱯᱤ ᱮᱢ ᱛᱮ ᱦᱩᱭ ᱟᱢᱟ ᱾ ᱴᱷᱟ.ᱠᱩᱨ ᱦᱚᱸ ᱞᱤᱴᱟ. ᱦᱟᱜ ᱥᱟᱦᱟᱥ ᱧᱮᱞ ᱠᱟᱛᱮ ᱟ.ᱰᱤ ᱡᱩᱨ ᱮ ᱠᱩᱥᱤ ᱮᱱᱟ ᱟᱨ ᱟᱡᱟᱜ ᱥᱟᱢᱟᱱᱚᱢ ᱠᱟ.ᱯᱤ ᱦᱚᱸᱭ ᱮᱢᱟ ᱟᱫᱮᱭᱟ ᱾ ᱤᱱᱟ. ᱦᱤᱞᱚᱜ ᱠᱷᱚᱱ ᱫᱚ ᱞᱤᱴᱟ. ᱜᱮ ᱡᱚᱛᱚ ᱫᱮᱵᱽᱜᱩᱱ ᱠᱚ ᱚᱱᱟ ᱪᱟ.ᱶᱨᱤᱭᱟ. ᱢᱮᱞᱟ ᱛᱮᱭ ᱦᱚᱦᱚ ᱡᱟᱣᱨᱟ ᱠᱮᱫ ᱠᱚᱣᱟ ᱾ ᱡᱟᱣᱨᱟ ᱠᱟᱛᱮ ᱪᱟᱥ ᱵᱟᱥ ᱨᱮᱭᱟᱜ ᱠᱚ ᱛᱷᱩᱛᱤᱭᱟ, ᱟᱨ ᱱᱚᱛᱮ ᱢᱩᱧᱪᱩᱯᱩᱨᱤ ᱨᱮᱭᱟᱜ ᱠᱟᱛᱷᱟ ᱦᱚᱸ ᱠᱚ ᱨᱚᱯᱚᱲᱟ  ᱾ ᱢᱩᱧᱪᱩᱯᱩᱨᱤ ᱱᱟᱯᱟᱭ ᱜᱮᱭᱟ ᱤᱠᱷᱟ.ᱱ ᱪᱤᱠᱟ.ᱛᱮ ᱚᱱᱟ ᱥᱚᱵᱷᱟᱜᱼᱟ ᱚᱱᱟ ᱦᱚᱸᱠᱚ ᱩᱭᱦᱟ.ᱨ ᱟ.ᱪᱩᱨᱟ ᱾

 ᱫᱷᱟ.ᱨᱛᱤ ᱨᱮ ᱡᱤᱭᱟ.ᱞᱤ 
ᱫᱮᱵᱽᱜᱩᱱ ᱠᱚᱫᱚ ᱪᱟ.ᱶᱨᱤᱭᱟ. ᱢᱮᱞᱟᱨᱮ ᱫᱩᱯᱲᱩᱵ ᱠᱚ ᱪᱟᱞᱟᱣ ᱤᱫᱤᱭᱮᱫ ᱜᱮᱭᱟ ᱾ ᱢᱩᱧᱪᱩᱯᱩᱨᱤ ᱪᱤᱠᱟ. ᱛᱮ ᱥᱚᱵᱷᱟᱜᱼᱟ ᱚᱱᱟ ᱠᱚ ᱨᱚᱯᱚᱲᱟ ᱾ ᱟᱫᱚ ᱟᱠᱚ ᱟᱠᱚ ᱛᱟᱞᱟᱨᱮ ᱢᱟᱯᱟᱱᱟᱣ ᱠᱚᱢ ᱤᱫᱤᱜ ᱠᱟᱱ ᱧᱮᱞ ᱛᱮ ᱞᱤᱴᱟ. ᱠᱚ ᱢᱮᱛᱟᱭᱟ, ᱟᱵᱚ ᱛᱟᱞᱟᱨᱮ ᱢᱟᱯᱟᱱᱟᱣ ᱠᱚ ᱠᱚᱢ ᱤᱫᱤᱜ ᱠᱟᱱ ᱫᱚ ᱪᱤᱞᱤ ᱠᱷᱟᱱ ᱫᱚ ᱟᱵᱚ ᱠᱚ ᱢᱟᱱᱟᱣ ᱵᱚᱱᱟ ᱾ ᱢᱩᱧᱪᱩᱯᱩᱨᱤ ᱨᱮ ᱪᱤᱞᱤ ᱫᱚ ᱚᱱᱠᱟᱱ ᱠᱚ ᱵᱚᱱ ᱵᱮᱱᱟᱣ ᱠᱚᱣᱟ ᱡᱟᱦᱟᱸᱭ ᱫᱚ ᱟᱵᱚ ᱠᱚ ᱢᱟᱱᱟᱣ ᱵᱚᱱᱟ ᱾ ᱚᱱᱟ ᱠᱚ ᱩᱭᱦᱟ.ᱨ ᱠᱟᱛᱮ ᱞᱤᱴᱟ. ᱫᱚ ᱢᱩᱧᱪᱩᱯᱩᱨᱤ ᱛᱮᱭ ᱟᱬᱜᱚ ᱮᱱᱟ ᱛᱚᱲᱮ ᱥᱩᱛᱟ.ᱢ ᱛᱮ ᱾ ᱚᱸᱰᱮ ᱢᱤᱫᱴᱟ.ᱝ ᱦᱟ.ᱯᱩᱜ ᱪᱮᱬᱮᱭ ᱵᱮᱱᱟᱣ ᱠᱮᱫᱮᱭᱟ ᱾ ᱟᱨ ᱢᱤᱫᱴᱟ.ᱝ ᱠᱩᱞ ᱮ ᱵᱮᱱᱟᱣ ᱠᱮᱫᱮᱭᱟ ᱾ ᱩᱱᱠᱩ ᱫᱚ ᱪᱟ.ᱶᱨᱤᱭᱟ. ᱢᱮᱞᱟ ᱛᱮ ᱦᱟ.ᱡᱩᱜ ᱦᱚᱨ ᱦᱚᱨ ᱛᱮᱭ ᱫᱚᱦᱚ ᱤᱫᱤ ᱠᱮᱫ ᱠᱚᱣᱟ ᱾ ᱟᱫᱚ ᱥᱮᱨᱢᱟ ᱠᱷᱚᱱ ᱫᱮᱵᱽᱜᱩᱱ ᱠᱚᱭ ᱦᱚᱦᱚ ᱟ.ᱜᱩ ᱠᱮᱫ ᱠᱚᱣᱟ ᱾

ᱡᱚᱠᱷᱚᱱ ᱩᱱᱠᱩ ᱛᱚᱲᱮ ᱥᱩᱛᱟ.ᱢ ᱛᱮ ᱟᱬᱜᱚ ᱠᱟᱛᱮ ᱞᱤᱴᱟ. ᱛᱟᱭᱚᱢ ᱛᱟᱭᱚᱢ ᱛᱮᱠᱚ ᱥᱮᱱᱚᱜ ᱠᱟᱱ ᱛᱟᱦᱮᱸᱫ ᱩᱱᱠᱩ ᱦᱟᱥᱟ ᱨᱤᱱ ᱵᱮᱱᱟᱣ ᱠᱚᱠᱚ ᱧᱟᱢ ᱤᱫᱤ ᱠᱮᱫ ᱠᱚᱣᱟ ᱾ ᱟᱫᱚ ᱞᱤᱴᱟ. ᱠᱚ ᱠᱩᱞᱤᱭᱮ ᱠᱟᱱᱟ, ᱱᱩᱠᱩ ᱫᱚ ᱚᱠᱚᱭ ᱮ ᱵᱮᱱᱟᱣ ᱟᱠᱟᱫ ᱠᱚᱣᱟ ?  ᱞᱤᱴᱟ.ᱭ ᱢᱮᱱ ᱠᱮᱜᱼᱟ, ᱤᱧ ᱜᱮ ᱾ ᱞᱤᱴᱟ. ᱩᱱᱨᱮ ᱴᱷᱟ.ᱠᱩᱨ ᱮ ᱢᱮᱛᱟ ᱫᱮᱭᱟ, ᱢᱟᱥᱮ ᱱᱩᱠᱩ ᱫᱚ ᱡᱤᱣᱤ ᱮᱢᱟ ᱠᱚᱢ ᱾ ᱴᱷᱟ.ᱠᱩᱨ ᱟᱫᱚ ᱞᱟᱦᱟ ᱨᱮᱭ ᱛᱟᱦᱮᱸ ᱠᱟᱱ ᱦᱟ.ᱯᱩᱜ ᱪᱮᱬᱮ ᱡᱤᱣᱤᱭ ᱮᱢᱟ ᱫᱮᱭᱟ ᱾ ᱦᱟ.ᱯᱩᱜ ᱪᱮᱬᱮ ᱦᱚᱸ ᱡᱤᱣᱤ ᱧᱟᱢ ᱠᱟᱛᱮ ᱞᱤᱵ ᱞᱟᱵ ᱫᱮᱵᱽᱜᱩᱱ ᱠᱚ ᱥᱟᱢᱟᱝ ᱨᱮᱭ ᱩᱰᱟ.ᱣ ᱟ.ᱪᱩᱨ ᱜᱚᱫ ᱮᱱᱟ ᱟ.ᱰᱤ ᱨᱟ.ᱥᱠᱟ. ᱜᱮ ᱟᱨ ᱟ.ᱰᱤ ᱪᱮᱦᱨᱟ ᱜᱮ ᱾ ᱦᱟ.ᱯᱩᱜ ᱪᱮᱬᱮ ᱫᱚ ᱢᱩᱧᱪᱩᱯᱩᱨᱤ ᱠᱷᱚᱱ ᱥᱮᱨᱢᱟ ᱫᱷᱟ.ᱵᱤᱡ ᱜᱚᱴᱟᱭ ᱩᱰᱟ.ᱣ ᱟ.ᱪᱩᱨᱮᱱᱟ ᱾ ᱮᱱᱠᱷᱟᱱ ᱜᱮ ᱫᱮᱵᱽᱜᱩᱱ ᱠᱚ ᱟ.ᱰᱤ ᱵᱟ.ᱲᱛᱤ ᱠᱚ ᱠᱩᱥᱤ ᱮᱱᱟ ᱾ ᱢᱮᱱ ᱠᱮᱜᱼᱟ ᱠᱚ ᱵᱟᱝᱼᱟ ᱞᱤᱴᱟ. ᱱᱩᱭ ᱫᱚᱢ ᱵᱮᱱᱟᱣ ᱜᱟᱱ ᱟᱠᱟᱫᱮᱭᱟ, ᱢᱩᱧᱪᱩᱯᱩᱨᱤ ᱟᱨ ᱥᱮᱨᱢᱟ ᱯᱩᱨᱤ ᱜᱚᱴᱟᱯᱟᱲᱟ ᱜᱮ ᱥᱚᱵᱷᱟᱜ ᱟᱭ ᱾ ᱤᱱᱟ. ᱛᱟᱭᱚᱢ ᱫᱚ ᱟᱺᱰᱤᱭᱟ. ᱰᱟᱸᱜᱽᱨᱟ ᱵᱮᱱᱟᱣ ᱠᱟᱛᱮ ᱡᱤᱣᱤ ᱠᱚ ᱮᱢᱟᱫᱮᱭᱟ ᱾ ᱩᱱᱤ ᱦᱚᱸ ᱴᱷᱟ.ᱠᱩᱨ ᱠᱚ ᱥᱟᱢᱟᱝ ᱛᱮ ᱦᱚᱸᱠᱟ ᱟᱛᱮᱭ ᱫᱚᱱ ᱵᱟᱲᱟ ᱠᱮᱜᱼᱟ ᱾ ᱠᱩᱞ ᱦᱚᱸ ᱡᱤᱣᱤ ᱮᱢᱟᱫᱮᱭᱟᱭ ᱾ ᱩᱱᱤ ᱦᱚᱸ ᱦᱩᱸᱠᱨᱟ.ᱣ ᱟᱛᱮ ᱚᱱᱠᱟ ᱜᱮᱭ ᱫᱚᱱ ᱵᱟᱲᱟ ᱠᱮᱜᱼᱟ ᱾ ᱱᱩᱠᱩ ᱧᱮᱞ ᱛᱮ ᱫᱮᱵᱽᱜᱩᱱ ᱠᱚ ᱟ.ᱰᱤ ᱡᱩᱨ ᱠᱚ ᱠᱩᱥᱤ ᱮᱱᱟ ᱾ ᱢᱮᱱ ᱠᱮᱜᱼᱟ ᱠᱚ ᱱᱤᱛᱚᱜ ᱫᱚ ᱮᱱᱠᱷᱟᱱ ᱱᱚᱣᱟ ᱫᱷᱩᱲᱤ ᱫᱷᱟ.ᱨᱛᱤ ᱫᱚ ᱥᱚᱵᱷᱟᱜ ᱜᱮ ᱛᱟᱵᱚᱱᱟ ᱾ ᱞᱤᱴᱟ. ᱠᱚ ᱢᱮᱛᱟ ᱫᱮᱭᱟ, ᱢᱟ ᱛᱚᱵᱮ ᱠᱷᱟᱱ ᱞᱤᱴᱟ. ᱱᱩᱠᱩ ᱫᱚ ᱟᱢ ᱜᱮ ᱧᱮᱞ ᱠᱚ ᱛᱟᱵᱚᱱ ᱢᱮ ᱾ ᱚᱱᱠᱟ ᱢᱮᱱ ᱠᱟᱛᱮ ᱫᱮᱵᱽᱜᱩᱱ ᱠᱚᱫᱚ ᱟᱫᱚ ᱥᱮᱨᱢᱟ ᱯᱩᱨᱤ ᱛᱮᱠᱚ ᱨᱟᱠᱟᱵ ᱨᱩᱣᱟ.ᱲ ᱮᱱᱟ ᱾

ᱚᱱᱟ ᱥᱮᱨᱢᱟ ᱯᱩᱨᱤ ᱨᱮᱭᱟᱜ ᱪᱟ.ᱶᱨᱤᱭᱟ. ᱢᱮᱞᱟᱨᱮ ᱡᱟᱣ ᱞᱮᱠᱟ ᱜᱮ ᱨᱚᱯᱚᱲ ᱟᱠᱚ ᱪᱟᱥ ᱠᱟ.ᱢᱤ ᱠᱚ ᱤᱫᱤ ᱠᱟᱛᱮ ᱾ ᱟᱨ ᱱᱚᱛᱮ ᱢᱩᱧᱪᱩᱯᱩᱨᱤ ᱨᱮ ᱪᱤᱞᱤ ᱪᱤᱞᱤ ᱠᱚ ᱵᱮᱱᱟᱣ ᱠᱚᱣᱟ ᱚᱱᱟ ᱤᱫᱤ ᱠᱟᱛᱮ ᱦᱚᱸ ᱠᱚ ᱩᱭᱦᱟ.ᱨᱟ ᱾

 ᱢᱟ.ᱱᱢᱤ ᱵᱮᱱᱟᱣ 
ᱞᱤᱴᱟ. ᱜᱳᱥᱟᱸᱭ ᱮ ᱦᱩᱫᱤᱥ ᱧᱟᱢ ᱠᱮᱜᱼᱟ ᱫᱚ ᱱᱩᱠᱩ ᱡᱤᱭᱟ.ᱞᱤ ᱛᱮᱫᱚ ᱱᱷᱟᱜ ᱟᱠᱚ ᱢᱟᱱᱟᱣ ᱫᱚ ᱵᱟᱠᱚ ᱧᱟᱢᱟ ᱾ ᱚᱱᱟᱛᱮ ᱟᱠᱚ ᱢᱟᱱᱟᱣ ᱦᱚᱪᱚᱜ ᱞᱟ.ᱜᱤᱫ ᱦᱟᱥᱟ ᱛᱮ ᱵᱟᱨᱮᱭᱟ ᱢᱟ.ᱱᱢᱤᱭ ᱵᱮᱱᱟᱣ ᱠᱮᱫ ᱠᱤᱱᱟ ᱾ ᱵᱮᱱᱟᱣ ᱠᱟᱛᱮ ᱥᱮᱨᱢᱟᱯᱩᱨᱤᱭ ᱥᱮᱱ ᱮᱱᱟ ᱴᱷᱟ.ᱠᱩᱨ ᱴᱷᱮᱱ ᱡᱤᱣᱤ ᱪᱟᱞ ᱦᱚᱪᱚ ᱮ ᱞᱟ.ᱜᱤᱫ ᱾ ᱦᱮᱡ ᱠᱟᱛᱮ ᱠᱤᱱ ᱧᱮᱞ ᱠᱤᱱᱟ ᱫᱟᱛᱟ ᱟᱨ ᱵᱤᱫᱷᱟᱛᱟ ᱫᱚ ᱩᱱᱠᱤᱱ ᱠᱤᱱ ᱠᱚᱞᱥᱟ ᱪᱚᱣᱟᱜ ᱟᱠᱟᱫ ᱠᱤᱱᱟ ᱾ ᱞᱤᱴᱟ.ᱭ ᱮ ᱢᱮᱱ ᱠᱮᱜᱼᱟ, ᱴᱷᱟ.ᱠᱩᱨ ᱤᱧ ᱢᱟ ᱵᱮᱥ ᱜᱮᱧ ᱵᱮᱱᱟᱣ ᱦᱚᱴᱚ ᱞᱮᱫ ᱠᱤᱱᱟ ᱾ ᱢᱮᱱᱠᱷᱟᱱ ᱚᱠᱚᱭ ᱪᱚᱠᱚ ᱨᱟ.ᱯᱩᱫ ᱦᱚᱴᱚ ᱟᱠᱟᱫ ᱠᱤᱱᱟ ᱾ ᱛᱮᱦᱮᱧ ᱫᱚ ᱡᱤᱣᱤ ᱟᱞᱚᱢ ᱮᱢᱟ ᱠᱤᱱᱟ ᱦᱟᱯᱮ ᱟᱨ ᱦᱩᱧ ᱵᱮᱱᱟᱣ ᱞᱮᱠᱤᱱ ᱜᱮ ᱾ ᱟᱫᱚ ᱴᱷᱟ.ᱠᱩᱨ ᱫᱚ ᱥᱮᱨᱢᱟ ᱛᱮᱭ ᱨᱩᱣᱟ.ᱲ ᱮᱱᱟ ᱾

ᱫᱚᱥᱟᱨ ᱦᱤᱞᱚᱜ ᱞᱤᱴᱟ. ᱫᱚ ᱵᱮᱱᱟᱣ ᱦᱚᱴᱚ ᱠᱟᱛᱮ ᱥᱮᱨᱢᱟᱯᱩᱨᱤᱭ ᱪᱟᱞᱟᱣ ᱮᱱᱟ ᱴᱷᱟ.ᱠᱩᱨ ᱦᱚᱦᱚ ᱾ ᱨᱩᱣᱟ.ᱲ ᱦᱟ.ᱡᱩᱜ ᱞᱟᱦᱟ ᱨᱮᱜᱮ ᱟᱨ ᱦᱚᱸ ᱫᱟᱛᱟ ᱵᱤᱫᱷᱟᱛᱟ ᱫᱚ ᱩᱱᱠᱤᱱ ᱮ ᱨᱟ.ᱯᱩᱫ ᱦᱚᱴᱚ ᱟᱠᱟᱫ ᱠᱤᱱᱟ ᱾ ᱤᱱᱟ. ᱦᱤᱞᱚᱜ ᱦᱚᱸ ᱴᱷᱟ.ᱠᱩᱨ ᱡᱤᱣᱤ ᱫᱚ ᱵᱟᱭ ᱮᱢᱟ ᱦᱟᱫ ᱠᱤᱱᱟ ᱾ ᱛᱮᱥᱟᱨ ᱦᱤᱞᱚᱜ ᱦᱚᱸ ᱚᱱᱠᱟ ᱜᱮ ᱴᱷᱟ.ᱠᱩᱨ ᱦᱚᱦᱚ ᱟ.ᱜᱩ ᱵᱟᱲᱟ ᱮ ᱛᱮᱜᱮ ᱟᱨ ᱦᱚᱸᱭ ᱨᱟ.ᱯᱩᱫ ᱦᱚᱴᱚ ᱟᱠᱟᱫ ᱠᱤᱱᱟ ᱾ ᱟᱫᱚ ᱞᱤᱴᱟ.ᱭ ᱢᱮᱱ ᱠᱮᱜ-ᱟ , ᱯᱮ ᱢᱟᱦᱟᱸ ᱡᱚᱠᱷᱚᱱ ᱨᱟ.ᱯᱩᱫ ᱜᱮᱞᱟᱝ ᱦᱮᱡ ᱧᱟᱢ ᱠᱮᱫ ᱠᱤᱱᱟ, ᱛᱮᱦᱮᱧ ᱫᱚ ᱠᱷᱚᱸᱡᱟ ᱵᱟᱲᱟ ᱞᱮᱠᱤᱱ ᱜᱤᱧ ᱜᱟᱱᱚᱜ ᱠᱷᱟᱱ ᱠᱤᱱ ᱱᱤᱝᱠᱟ. ᱨᱮᱜᱮ ᱡᱤᱣᱤ ᱮᱢ ᱦᱚᱴᱚ ᱟ.ᱠᱤᱱ ᱢᱮ ᱾ ᱜᱟᱱᱚᱜ ᱞᱮᱠᱟ ᱠᱤᱱ ᱧᱮᱞ ᱮᱱ ᱠᱷᱟᱱ ᱟᱫᱚ ᱞᱤᱴᱟ.ᱭ ᱢᱮᱱ ᱠᱮᱜ-ᱟ, ᱴᱷᱟ.ᱠᱩᱨ , ᱡᱤᱣᱤ ᱮᱢᱟ ᱠᱤᱱ ᱢᱮ ᱾ ᱟᱫᱚ ᱴᱷᱟ.ᱠᱩᱨ ᱫᱚ ᱚᱝ ᱫᱟᱲᱮ ᱛᱮ ᱩᱱᱠᱤᱱ ᱡᱤᱣᱤᱭ ᱮᱢᱟᱫ ᱠᱤᱱᱟ ᱾ ᱟᱫᱚ ᱵᱮᱨᱮᱫ ᱮᱱᱟ ᱠᱤᱱ ᱟᱨ ᱱᱟᱯᱟᱭ ᱜᱮ ᱠᱤᱱ ᱧᱮᱞ ᱮᱱᱟ ᱾ (ᱞᱤᱴᱟ. ᱱᱚᱝᱠᱟᱭ ᱠᱷᱚᱸᱡᱟ ᱵᱟᱲᱟ ᱞᱮᱫ ᱵᱚᱱ ᱠᱷᱟ.ᱛᱤᱨ ᱜᱮ ᱟᱵᱚᱣᱟᱜ ᱰᱟᱸᱰᱟ, ᱦᱚᱴᱚᱜ, ᱛᱤ , ᱡᱟᱸᱜᱟ ᱫᱚ ᱠᱷᱚᱸᱡᱟ ᱠᱷᱚᱸᱡᱟ ᱜᱮ ᱩᱱ ᱠᱷᱚᱱ  ᱛᱟᱦᱮᱸ ᱮᱱᱟ ᱾ ) ᱩᱱ ᱡᱚᱦᱚᱜ ᱴᱷᱟ.ᱠᱩᱨ ᱮ ᱢᱮᱱ ᱠᱮᱜ-ᱟ, ᱢᱟ ᱞᱤᱴᱟ. ᱱᱩᱠᱤᱱ ᱫᱚ ᱟᱢ ᱜᱮ ᱧᱮᱞ ᱟ.ᱠᱤᱱ ᱛᱟᱵᱚᱱ ᱢᱮ ᱾ ᱡᱟᱦᱟᱸᱭ ᱠᱚ ᱟᱞᱚ ᱠᱚ ᱥᱤᱠᱤᱲ ᱟ.ᱠᱤᱱ ᱢᱟ, ᱟᱞᱚ ᱠᱚ ᱜᱚᱡ ᱠᱤᱱ ᱢᱟ ᱾ ᱞᱤᱴᱟ. ᱦᱚᱸ ᱴᱷᱟ.ᱠᱩᱨᱟᱜ ᱠᱟᱛᱷᱟ ᱨᱮ ᱩᱱᱠᱤᱱ ᱦᱟᱨᱟ ᱵᱩᱨᱩ ᱠᱟ.ᱢᱤᱭ ᱦᱟᱛᱟᱣ ᱠᱮᱜ-ᱟ ᱾ ᱟᱨ ᱮ ᱢᱮᱱ ᱠᱮᱜ-ᱟ, ᱴᱷᱟ.ᱠᱩᱨ ᱱᱩᱠᱤᱱ ᱢᱟ ᱡᱚᱢᱟᱜ ᱧᱩᱣᱟᱜ ᱮᱢ ᱦᱩᱭᱩᱜ-ᱟ, ᱤᱠᱷᱟ.ᱱ ᱱᱚᱰᱮ ᱢᱟ ᱵᱟ.ᱱᱩᱜ ᱾ ᱡᱚᱢᱟᱜ ᱟ.ᱜᱩ ᱞᱟ.ᱜᱤᱫ ᱥᱮᱨᱢᱟ ᱜᱮ ᱥᱮᱱᱚᱜ ᱦᱩᱭᱩᱜ-ᱟ ᱾ ᱞᱟᱛᱟᱨ ᱨᱮ ᱡᱟᱦᱟᱸᱱᱟᱜ ᱠᱚᱠᱚ ᱪᱤᱠᱟ. ᱮᱢᱟᱱ ᱠᱤᱱᱟ, ᱚᱱᱟᱛᱮ ᱟᱢᱟᱜ ᱥᱟᱢᱟᱱᱚᱢ ᱰᱤᱲᱢᱤᱢ ᱮᱢᱚᱜ ᱠᱷᱟᱱ ᱥᱮᱨᱢᱟᱯᱩᱨᱤᱧ ᱥᱮᱱᱚᱜ ᱡᱚᱦᱚᱜ ᱰᱤᱲᱢᱤ ᱛᱮᱧ ᱦᱟ.ᱨᱩᱵ ᱦᱚᱴᱚ ᱠᱟ.ᱠᱤᱱᱟ ᱾ ᱴᱷᱟ.ᱠᱩᱨ ᱦᱚᱸ ᱟᱡᱟᱜ ᱚᱱᱟ ᱥᱟᱢᱟᱱᱚᱢ ᱰᱤᱲᱢᱤᱭ ᱮᱢ ᱮᱱᱟ ᱾ ᱞᱤᱴᱟ. ᱡᱮᱠᱷᱚᱱ ᱟ.ᱠᱤᱱᱟᱜ ᱡᱚᱢᱟᱜ ᱟ.ᱜᱩ ᱥᱮᱨᱢᱟᱯᱩᱨᱤ ᱛᱮᱭ ᱥᱮᱱᱚᱜ-ᱟ ᱩᱱ ᱡᱚᱦᱚᱜ ᱫᱚ ᱥᱟᱢᱟᱱᱚᱢ ᱰᱤᱲᱢᱤ ᱛᱮᱭ ᱦᱟ.ᱨᱩᱵ ᱦᱚᱴᱚ ᱠᱟ.ᱠᱤᱱᱟ ᱾
ᱥᱟᱹᱠᱷᱭᱟᱹᱛ

Category:ᱵᱤᱱᱛᱤ